**Διαγώνισμα Ιστορίας ΘΚ Γ’ Λυκείου  
(Πολιτικά Κόμματα σ. 70-84)**

**ΟΜΑΔΑ Α΄:**

**Α.1.1. Να γράψετε στο τετράδιό σας τους αριθμούς της στήλης  Α και δίπλα το γράμμα της πρότασης από τη στήλη Β που δίνει τη σωστή απάντηση.**

**(Μονάδες 5)**

|  |  |
| --- | --- |
| **1. Τρικουπικό κόμμα 2. Δηλιγιαννικό κόμμα** | **α. Συγκρότηση κράτους δικαίου β. Αύξηση φόρων γ. Έλεγχος του κράτους από το κόμμα δ. Μείωση φόρων ε. Κράτος κοινωνικής αλληλεγγύης στ. Εκσυγχρονισμός ζ. Περιορισμός της ευνοιοκρατίας η. Παροχή δημοσίων θέσεων στους προστατευόμενούς του.** |

**Α.1.2. Να σημειώσετε την ένδειξη Σ (σωστό) ή Λ (λάθος) δίπλα σε κάθε πρόταση. (Μονάδες 10)**

1. **Το σύνταγμα του 1844 επέτρεπε στους εκλογείς να ψηφίζουν υποψήφιους από διαφορετικούς συνδυασμούς.**
2. **Στο τελευταίο τέταρτο του 19ου αιώνα η επιλογή κάποιου κόμματος από τους**

**εκλογείς βασιζόταν στην οικογενειοκρατία, στις πελατειακές σχέσεις και στην εξαγορά ψήφων.**

1. **Μετά το 1882 περιορίστηκε η τάση να ψηφίζονται θετικά κατά τις εκλογές και υποψήφιοι άλλων κομμάτων, πέρα από το κόμμα της προτίμησής τους.**
2. **Στις 15 Αυγούστου 1909 επιβλήθηκε στρατιωτική δικτατορία με σκοπό την υλοποίηση των αιτημάτων μιας ομάδας αξιωματικών.**
3. **Το ραλλικό κόμμα απευθυνόταν κατά κύριο λόγο στα μεσαία και κατώτερα στρώματα των πόλεων καθώς και στους μικροκαλλιεργητές.**

**Α.1.3. Να δώσετε το περιεχόμενο των όρων που ακολουθούν: (Μονάδες 15)**

**Εθνικόν Κομιτάτον**

**Εκλεκτικοί**

**Ομάδα των Ιαπώνων.**

**Α.2.1. Ποιοι πήραν μέρος στις εκλογές της 8ης Αυγούστου του 1910 και ποιο ήταν το εκλογικό αποτέλεσμα; (Μονάδες 20)**

**ΟΜΑΔΑ Β:**

**Β.1.Αξιοποιώντας το ακόλουθο κείμενο και με βάση τις ιστορικές σας γνώσεις να**

**αναφερθείτε στα κριτήρια με βάση τα οποία επέλεγαν τα κόμματα τους**

**υποψήφιους Βουλευτές τους κατά το τελευταίο τέταρτο του 19ου αιώνα.**

**(Μονάδες 25)**

**ΠΗΓΗ:**

**Εξαρτήσεις κάθε είδους και πελατειακές σχέσεις επιδρούσαν στη δυνατότητα των πολιτικών τοπικής εμβέλειας να διαμορφώσουν ένα σώμα προσωπικών οπαδών και επομένως να αναδειχτούν υποψήφιοι.**

**Φοροεισπράκτορες, δήμαρχοι και άνθρωποι στους οποίους ανέθεταν τις κρατικές παραγγελίες είχαν, όπως φαίνεται, πολύ μεγαλύτερες δυνατότητες· εξάλλου και γιατροί, δικηγόροι και, φυσικά, ήδη εκλεγμένοι Βουλευτές μπορούσαν επίσης να δεσμεύσουν ψηφοφόρους. [...]**

**Παρ' όλα αυτά, από το 1882 και μετά, σε όλο και περισσότερες εκλογικές περιφέρειες εκλεγόταν ολόκληρος ο συνδυασμός του κόμματος, δηλαδή οι ψηφοφόροι αποφάσιζαν πιο πειθαρχημένα, επιλέγοντας κόμματα, και έδειχναν μικρότερη προθυμία να ψηφίσουν επιφανείς προσωπικότητες ή στελέχη, με επιρροή, άλλων κομμάτων.**

**Στις συζητήσεις της δεκαετίας του 1890 για την ανάδειξη υποψηφίων σωρεύονται οι ενδείξεις ότι η εκλογή του ενός ή του άλλου πολιτικού, ο οποίος ασκούσε παλαιότερα επιρροή, εξαρτάται από τον αν θα διακήρυσσε δημοσίως την κομματική του επιλογή.**

**G. Hering, Τα πολιτικά κόμματα στην Ελλάδα, 1821-1936, εκδ. Μορφωτικό Ίδρυμα Εθνικής Τραπέζης, Αθήνα 2004, τόμος Α', σελ. 634**

**Β.2. Λαμβάνοντας υπόψη την πηγή και τις πληροφορίες του σχολικού βιβλίου να απαντήσετε στην παρακάτω ερώτηση:**

**Ποια ήταν η δομή του κόμματος των Φιλελευθέρων και ποια τμήματα της ελληνικής κοινωνίας αποτελούσαν την εκλογική του βάση; (Μονάδες 25)**

**ΠΗΓΗ:**

**Το νέο κόμμα νίκησε πάλι στις εκλογές του Μαρτίου του 1912, στις οποίες πήραν μέρος όλες οι πολιτικές δυνάμεις. Αυτή τη φορά ανέδειξε 145 βουλευτές, ενώ τα αντίπαλα κόμματα κέρδισαν 36 έδρες. Κατά κύριο λόγο στη σύνθεσή του περιλαμβάνονταν οι ανερχόμενες μεταπρατικές και εμπορικές τάξεις (και πολλοί γαιοκτήμονες), μέλη διαφόρων επαγγελματικών ενώσεων, καθώς και η νεότερη γενιά αξιωματικών της καριέρας. Τα υπόλοιπα μέλη του προέρχονταν από το χώρο των αγροτικών κομμάτων της Θεσσαλίας, των σοσιαλιστών (από τους οποίους έκλεψε την παράσταση ο Βενιζέλος), από δημοκρατικά στοιχεία που ανήκαν στην αριστερή πτέρυγα του Στρατιωτικού Συνδέσμου και τέλος από άτομα που προέρχονταν από το κόμμα των πρώην Τρικουπικών, όπως επίσης και στοιχεία που είχαν μεταπηδήσει καλόπιστα από τους συντηρητικότερους πολιτικούς σχηματισμούς. Σε μεγάλο βαθμό το λεγόμενο κόμμα των Φιλελευθέρων το αποτελούσαν οι προσωπικοί οπαδοί του Βενιζέλου ή μάλλον ένα συνονθύλευμα από τους προσωπικούς οπαδούς των λιγότερο σπουδαίων ηγετών, που είτε ανήκαν στο στενό του περιβάλλον , είτε προτίμησαν να προωθηθούν πολιτικά υποστηρίζοντάς τον .Εκείνο που επιδίωξε ο Βενιζέλος δεν ήταν τόσο ένα φιλελεύθερο κόμμα όσο μια κοινοβουλευτική δικτατορία. Παρόλο που ίδρυσε συνδέσμους Φιλελευθέρων στις εκλογικές περιφέρειες, δεν δημιουργήθηκε μια οργάνωση που να ασκεί έλεγχο στο κεντρικό γραφείο του κόμματος. Απεναντίας καθοδηγούνταν από τα ανώτερα όργανα. Τελικά, δεν διέφεραν και τόσο από τις τοπικές ομάδες φίλων που σχημάτιζαν τα άλλα κόμματα. Ίσως πρόσθεταν μια επίφαση δύναμης και ενότητας στο κόμμα, αλλά κάτω από την επιφάνεια εξακολουθούσαν να βασιλεύουν οι διαιρέσεις και οι αντιζηλίες. Ο Βενιζέλος κρατούσε , όπως και ο Τρικούπης πριν απ` αυτόν, τα πράγματα υπό τον έλεγχό του γιατί είχε τη δύναμη που πήγαζε από την ισχυρή θέση του στο κοινοβούλιο. Το κύρος του μάλιστα εμφανιζόταν αδιαμφισβήτητο. Αλλά στην Ελλάδα μια ισχυρή κοινοβουλευτική θέση ανοίγει δύο δρόμους. Η έλλειψη ισχυρής αντιπολίτευσης απέξω μπορούσε να προκαλέσει συνομωσίες στο εσωτερικό. Οπωσδήποτε ο Βενιζέλος δεν εκπροσωπούσε το σύνολο του εκλογικού λαού. Υπήρχαν στις διάφορες εκλογικές περιφέρειες ισχυρές μειονότητες ψηφοφόρων που δεν εκπροσωπούνταν καθόλου στη Βουλή και μολονότι προς το παρόν δεν είχε κάνει την εμφάνισή της καμιά υπολογίσιμη αντιπολιτευτική ομάδα, υπήρχε πληθώρα αντιβενιζελικών σε όλη τη χώρα .**

**Douglas Dakin, σελ. 279-280**